钦定古今图书集成/理学汇编/文学典/第125卷 > 《祭梅圣俞文》前人
## 钦定古今图书集成/理学汇编/文学典/第125卷 > 《祭梅圣俞文》前人

“昔始见子，伊川之上。”余仕方初，子年亦壮，读书饮酒，
握手相欢，谈辩锋出，贤豪满前。谓言仕宦，所至皆然，
但当行乐，何以忧患？子去河南，余贬山峡，三十年间，
乖离会合。晚被选擢，滥官朝廷，荐子学舍，吟哦《六经》。
余才过分，可愧非荣。子虽穷厄，日有声名。余狷而刚，
中遭多难，气血先耗，发须早变。子心宽易，在险如夷。
“年实加我，其颜不衰。谓子仁人，自宜多寿。余譬膏火，
煎熬岂久。事今反此，理固难知。况于富贵，又何必期。
念昔河南，同时一辈，零落之馀，惟予子在。子又去我，
余存兀然。凡今之游，皆莫予先。纪行琢辞，子宜余责。
送终恤孤，则有众力。惟声与泪，独出余臆。